CELEX: 32010D0803(01)
Language: et
Date: 2010-07-30 00:00:00
Title: Komisjoni otsus, 30. juuli 2010 , millega luuakse toiduainete tarneahela toimimise parandamist käsitlev kõrgetasemeline foorum

3.8.2010   
            
            
               ET
            
            
               Euroopa Liidu Teataja
            
            
               C 210/4
            
         KOMISJONI OTSUS,
   30. juuli 2010,
   millega luuakse toiduainete tarneahela toimimise parandamist käsitlev kõrgetasemeline foorum
   2010/C 210/03
   EUROOPA KOMISJON,
   võttes arvesse Euroopa Liidu toimimise lepingut,
   ning arvestades järgmist:
   
               (1)
            
            
               Lepingu artikli 173 lõike 1 kohaselt tagavad liit ja liikmesriigid liidu tööstuse konkurentsivõimelisuseks vajalikud tingimused, ergutades sellise keskkonna tekkimist, mis soodustaks ettevõtjatevahelist koostööd. Artikli 173 lõikes 2 on sätestatud, et koostöös komisjoniga konsulteerivad liikmesriigid omavahel ja kooskõlastavad vajaduse korral oma tegevust. Komisjon võib teha kasulikke algatusi sellise kooskõlastamise edendamiseks.
            
         
               (2)
            
            
               Komisjoni 28. aprilli 2008. aasta otsuse 2008/359/EÜ (1) kohaselt moodustatud põllumajandus- ja toiduainetööstuse konkurentsivõimega tegelev kõrgetasemeline töörühm koostas aruande, milles on esitatud 30 soovitust ja peamiste algatuste teekaart Euroopa toiduainetööstuse konkurentsivõime edendamiseks.
            
         
               (3)
            
            
               Teatises „Toiduainete tarneahela parem toimimine Euroopas” (2) kirjeldas komisjon 10 poliitilist algatust, mille eesmärk on kõrvaldada toiduainesektoris ühtse turu läbivaatamisel leitud puudused, ning võttis kohustuse esitada aruanne nende algatuste rakendamise kohta, lähtudes arutelust sidusrühmadega.
            
         
               (4)
            
            
               Nüüd on vaja tagada põllumajandus- ja toiduainetööstuse konkurentsivõimega tegeleva kõrgetasemelise töörühma soovituste järgimine ja komisjoni algatuste järelevalve. Selleks on vaja moodustada uus laiendatud pädevustega eksperdirühm toiduainete tarneahela toimimise parandamist käsitleva kõrgetasemelise foorumi vormis, milles oleksid esindatud kõik toiduainete tarneahela osalised. Foorum aitaks tagada komisjoni algatuste ühtsuse.
            
         
               (5)
            
            
               Foorumil peaksid osalema liikmesriikide ning põllumajanduse, toiduainetööstuse ja toiduainete tarnijate kõrgetasemelised esindajad ning valitsusväliste organisatsioonide esindajad, kellel on põhjalikud teadmised toiduainete tarneahelast.
            
         
               (6)
            
            
               Foorumi liikmete jaoks tuleks ette näha teabe avaldamise eeskirjad, ilma et see piiraks komisjoni otsuse 2001/844/EÜ, ESTÜ, Euratom (3) lisas esitatud komisjoni turvaeeskirjade kohaldamist.
            
         
               (7)
            
            
               Foorumi liikmete isikuandmeid tuleks töödelda vastavalt Euroopa Parlamendi ja nõukogu 18. detsembri 2000. aasta määrusele (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (4).
            
         
               (8)
            
            
               Otsus 2008/359/EÜ tuleb seetõttu kehtetuks tunnistada.
            
         
               (9)
            
            
               On otstarbekas määrata ajavahemik käesoleva otsuse rakendamiseks,
            
         ON TEINUD JÄRGMISE OTSUSE:
   Artikkel 1
   Foorum
   Luuakse toiduainete tarneahela toimimise parandamist käsitlev kõrgetasemeline foorum (edaspidi „foorum”).
   Artikkel 2
   Ülesanded
   Foorum abistab komisjoni põllumajandus- ja toiduainesektori tööstuspoliitika väljatöötamisel. Selleks järgib ta ühelt poolt komisjoni otsuse 2008/359/EÜ kohaselt moodustatud põllumajandus- ja toiduainetööstuse konkurentsivõimega tegeleva kõrgetasemelise töörühma esitatud soovitusi ja teiselt poolt kontrollib komisjoni teatises „Toiduainete tarneahela parem toimimine Euroopas” kirjeldatud algatuste rakendamist.
   Artikkel 3
   Konsulteerimine
   Komisjon võib foorumiga konsulteerida kõikides küsimustes, mis on seotud toiduainete tarneahela konkurentsivõime ja toimimisega siseturul, et koostada uusi soovitusi, milles võetakse arvesse toiduainete tarneahele arengut.
   Artikkel 4
   Koosseis ja liikmete nimetamine
   1.   Foorumisse kuulub kuni 45 liiget.
   2.   Foorum hõlmab:
   
               —
            
            
               liikmesriikide toiduainetööstuse eest ministeeriumi tasandil vastutavaid ametiasutusi;
            
         
               —
            
            
               liidu toiduainetööstuse ettevõtjaid, toiduainetega kauplejaid ja toiduainete tarnijaid;
            
         
               —
            
            
               liidu põllumajandussektorit, toiduainetööstust, toiduainetega kauplejaid ja toiduainete tarnijaid esindavaid ühinguid ja liite;
            
         
               —
            
            
               valitsusväliseid organisatsioone, kellel on põhjalikud teadmised toiduainete tarneahelast.
            
         3.   Iga foorumi liige nimetab isikliku esindaja artikli 5 lõikes 2 nimetatud ettevalmistavasse töörühma.
   4.   Liikmed nimetatakse ametisse üheks aastaks õigusega olla ametisse tagasi valitud ning nad jäävad ametisse kuni nende asendamiseni käesoleva artikli lõike 5 kohaselt või kuni nende ametiaeg lõpeb.
   5.   Liikmeid võib asendada nende ametiajal järgmistel juhtudel:
   
               a)
            
            
               kui liige astub tagasi;
            
         
               b)
            
            
               kui liige ei saa enam foorumi aruteludes tõhusalt osaleda;
            
         
               c)
            
            
               kui liige ei täida lepingu artikli 339 nõudeid.
            
         6.   Liikmete nimed avaldatakse Internetis ettevõtluse ja tööstuse peadirektoraadi veebisaidil ja komisjoni eksperdirühmade registris.
   Liikmete nimede kogumisel, töötlemisel ja avaldamisel lähtutakse määrusest (EÜ) nr 45/2001.
   Artikkel 5
   Töökord
   1.   Foorumi tööd juhatab komisjon. Foorum esitab komisjonile, nõukogule ja Euroopa Parlamendile oma tegevuse aastaaruande.
   2.   Ettevalmistav töörühm (edaspidi „šerpade töörühm”) valmistab ette arutelud, alusdokumendid ja arvamused foorumi aastaaruande koostamiseks. Töörühma tööd juhatab komisjon.
   3.   Komisjon võib moodustada töörühmi, kes uurivad konkreetseid küsimusi foorumi või šerpade töörühma nõusolekul antud volituste alusel. Sellised töörühmad saadetakse pärast nende volituste lõppemist laiali.
   4.   Komisjoni võib kutsuda foorumi töös, šerpade töörühma või muude töörühmade töös või arutlustes osalema eksperte või vaatlejaid, kes on pädevad päevakorras olevates küsimustes.
   Euroopa Parlamendi taotluse korral võib komisjon teha parlamendile ettepaneku nimetada esindaja/esindajad, kes osaleb/osalevad foorumi koosolekutel.
   5.   Foorum, šerpade töörühm ja muud töörühmad kohtuvad üldjuhul komisjoni tööruumides vastavalt komisjoni kehtestatud korrale ja ajakavale. Sekretariaaditeenused tagab komisjon. Komisjoni ametnikud, kes tunnevad menetluse vastu huvi, võivad osaleda foorumi, šerpade töörühma ja muude töörühmade koosolekutel.
   6.   Foorumi liikmed, nende esindajad, eksperdid ja kutsutud vaatlejad täidavad konfidentsiaalsuskohustust, mis on sätestatud lepingutes ja nende rakendamiseeskirjades ning komisjoni otsuse 2001/844/EÜ, ESTÜ, Euratom lisas esitatud ELi salastatud teabe kaitse suhtes kohaldatavates komisjoni turvaeeskirjades.
   7.   Komisjon võib avaldada või teha Internetis kättesaadavaks foorumi koostatud kokkuvõtteid, järeldusi, osalisi järeldusi või töödokumente ning aruandeid asjaomase dokumendi algkeeles.
   Vajaduse korral võib komisjon tõlkida kõnealused dokumendid täielikult või osaliselt kõikidesse liidu ametlikesse keeltesse.
   Artikkel 6
   Kehtetuks tunnistamine
   Otsus 2008/359/EÜ tunnistatakse kehtetuks.
   Artikkel 7
   Kohaldatavus
   Käesolevat otsust kohaldatakse kuni 31. detsembrini 2012.
   
      Brüssel, 30. juuli 2010
      
         
            Komisjoni nimel
         
         
            asepresident
         
         Antonio TAJANI
      
   
   
      (1)  ELT L 120, 7.5.2008, lk 15.
   
      (2)  KOM(2009) 591, 28.10.2009.
   
      (3)  EÜT L 317, 3.12.2001, lk 1.
   
      (4)  EÜT L 8, 12.1.2001, lk 1.